Colin Farrell

Colin James Farrell (geb. 31 Mei 1976) is ’n Ierse akteur. Sy eerste toneelervaring was in 1998 in die BBC se TV-drama Ballykissangel. Hy is veral bekend vir sy rolle in Alexander (2004), Miami Vice (2006) en In Bruges (2008). Vir laasgenoemde het hy 'n Golden Globe gewen.

Vroeë lewe 
Farrell is in Dublin, Ierland, gebore as die seun van Eamon Farrell en Rita Monaghan. Sy pa het sokker gespeel vir die Shamrock Rovers en ’n gesondheidswinkel gehad. Sy oom Tommy Farrell het vir dieselfde klub gespeel.

Die akteur het ’n gay ouer broer, Eamon jr., wat getroud is met die kunstenaar Stephen Mannion, en twee susters, Claudine en Catherine. Eersgenoemde is sy persoonlike assistent. Farrell het ’n oudisie gedoen vir die Ierse musiekgroep Boyzone, maar is nie gekeur nie.

Onder aansporing van sy broer het hy die Gaiety School of Acting bygewoon en dit verlaat toe hy ’n rol in Ballykissangel kry. As ’n 18-jarige besoeker aan Sydney, Australië, was hy ’n verdagte in ’n poging tot moord. Die polisieskets het merkwaardig soos hy gelyk en hy het selfs erken dat hy die aand van die voorval bewusteloos geraak het. Sy enigste alibi was skynbaar ’n dagboek wat sy vriend gehou het waarin aangeteken is dat die twee in ’n ander deel van die stad was en die dwelmmiddel MDMA gebruik het.

Loopbaan 

Farrell het sy rolprentdebuut in 1999 gemaak in die drama The War Zone.

Hollywood het hom ontdek toe hy die hoofrol in die oorlogsdrama Tigerland (2000) speel. In 2002 en 2003 het hy in die Amerikaanse rillers Phone Booth, S.W.A.T. en The Recruit gespeel en internasionaal aandag getrek. In dié tyd het hy ook in Steven Spielberg se wetenskapsfiksieriller Minority Report (2002) en in die superheldfilm Daredevil (2003) gespeel. Ná rolle in die onafhanklike rolprente Intermission (2003) en A Home at the End of the World (2004) het hy die rol van Alexander die Grote vertolk in Oliver Stone se prent Alexander (2004) en in The New World (2005) verskyn.

Daarna het werk gevolg in Miami Vice, ’n rolprentweergawe van die TV-reeks met dieselfde naam, asook in Woody Allen se Cassandra's Dream (2007). Vir sy spel in In Bruges (2008) het hy ’n Golden Globe gewen. In onlangse jare het hy verskyn in die komedieriller Fright Night (2011), die wetenskapsfiksie-aksieprent Total Recall (2012) en die swartkomedie-misdaadprent Seven Psychopaths (2012). In 2013 was hy in onder meer in Saving Mr. Banks, oor die skrywer van Mary Poppins, en in 2014 in die fabel Winter's Tale. In 2015 was hy speurder Ray Velcoro in die tweede seisoen van die TV-reeks True Detective, saam met Vince Vaughn en Rachel McAdams.

Hy is gewild onder verskeie resensente en het ook ’n reputasie as ’n hartebreker opgebou. In die 2000's het hy met verskeie beroemde vroue uitgegaan.

Persoonlike lewe

Verhoudings en kinders 
Farrell het in 2001 met die sangeres Amelia Warner uitgegaan. Daar is gegis dat hulle getroud is, maar later het dit bekend geraak dat die troue nie wettig of ernstig was nie. Hy het ’n tatoe van Amelia se naam aan sy ringvinger. Teen die einde van 2003 was sy naam reeds gekoppel aan dié van die sangeres Britney Spears, die Playboy-voorbladmeisie Nicole Narain, die model Josie Maran en die aktrises Angelina Jolie, Maeve Quinlan en Demi Moore.

Colin en die Amerikaans-Kanadese model Kim Bordenave het in 2003 die ouers geword van James Padraig Farrell. In 2007 het hy gesê sy seun het Angelman-sindroom, ’n seldsame genetiese afwyking wat gekenmerk word deur ’n stadige intellek en ontwikkeling, ’n spraakgebrek en ’n gelukkige houding.

Daarna het hy uitgegaan met die Ierse mediese student Muireann McDonnell en die Brits-Amerikaanse skrywer Emma Forrest. Hy het in 2009 nog ’n seun, Henry Tadeusz Farrell, gehad by sy mede-akteur in Ondine Alicja Bachleda-Curuś. Die verhouding is in 2010 beëindig.

Dwelmverslawing 
Farrell is in Desember 2005 in ’n rehabilitasiesentrum vir dwelmgebruikers opgeneem. Hy het ná sy ontslag daarvan vertel in die Late Show with David Letterman en in die jare daarna steeds daaroor gepraat.

Seksvideo 
In Julie 2006 het Farrell ’n hofsaak gemaak teen sy voormalige meisie die Playboy-model Nicole Narain en die Internet Commerce Group (ICG) vir die verspreiding van ’n seksvideo van 13 minute wat hy en Narain in 2003 gemaak het. Volgens hom wou Narain sy loopbaan skade berokken en "geld daaruit maak". Narain het dit ontken. Op 16 April 2006 het hulle ’n vertroulike skikking buite die hof bereik.

Pryse

Verwysings

Eksterne skakels 
 
 
  Hierdie artikel is vertaal uit die Engelse Wikipedia

Britse akteurs
Geboortes in 1976
Lewende mense